ইয়াজউদ্দিন আহম্মেদ

ডান|থাম্ব|২০০৯ সালে আহম্মেদ
**অধ্যাপক ড: ইয়াজউদ্দিন আহম্মেদ** (জরম ফেব্রুয়ারী ১, মারি ১৯৩১)(মৃত্যু ১০,ডিসেম্বর ২০১২)বাংলাদেশর ১৭-তম রাষ্ট্রপতিগ। গিরক ঢাকা বিশ্ববিদ্যালয়ত মৃত্তিকা বিজ্ঞান বিভাগর অবসর পাসে অধ্যাপকগ। মারি ১৯৫২ত ঠারর লালফামে গিরকে কামকরিল পাতাপ থসিল। এবাকা গিরকে বাংলাদেশর তত্ত্বাবধায়ক সরকারর চিঙপাগ (মাককগ) ইয়া হেলপা পাতাপ লসিল। মারি ২০০৬র ২৯ অক্টোবর গিরকে এরে পদ এহানাত কাহানির কা ৱাশাক লসিল।

## জরম
ইয়াজউদ্দিন আহম্মেদ গিরক ১ ফেব্রুয়ারী মারি ১৯৩১এ মুন্সিগঞ্জ জিলার নারায়ণগঞ্জ বুলতারা গাঙে উজ্জিসিল। গিরকর বাপকর নাঙহান মৌলভি মুহাম্মদ ইব্রাহিম। অধ্যাপক ইয়াজউদ্দিন আহম্মেদর মিনক অধ্যাপিকা আনোয়ারা বেগম ঢাকা বিশ্ববিদ্যালয়র প্রাণিবিজ্ঞান বিভাগর অজাগ। গিরক ঔ বিভাগর মাককগ বারো শামসুন্নাহার হলর প্রভোস্টগ ইয়া দায়িত্ত পালন করিসিল। ইয়াজউদ্দিন আহম্মেদ বারো আনোয়ারা বেগমরতা জিলক আগই পিতক আগই আসি।

## শিক্ষা
মারি ১৯৪৮এ ইয়াজউদ্দিন আহম্মেদ মুন্সিগঞ্জ উচ্চ বিদ্যালয়ত্ত মেট্রিক পাশ করিসিল বারো মারি ১৯৫০এ মুন্সিগঞ্জ হরগঙ্গা কলেজত্ত ইন্টারমেডিয়েট পাশ করিসিল। ঢাকা বিশ্ববিদ্যালয়ত্ত মারি ১৯৫০ বারো মারি ১৯৫২ ত যথাক্রমে বি.এস.সি বারো এম.এস.সি পাশ করিসিল। তিলপারাষ্ট্রর উইসকোন্সিন বিশ্ববিদ্যালয়ত্ত গিরকে মারি ১৯৫৮ বারো মারি ১৯৬২ত যথাক্রমে এম.এস. বারো পিএইচডি ডিগ্রি পাসিল।

## কর্মজীবন
ইয়াজউদ্দিন আহম্মেদ মারি ১৯৬৩এ ঢাকা বিশ্ববিদ্যালয়ত সহকারী অধ্যাপক হিসাবে মিহিসিল। গিরক মারি ১৯৬৪ত সহযোগী অধ্যাপকগ বারো মারি ১৯৭৩এ অধ্যাপকগ ইল। মারি ১৯৭৫ ত্ত মারি ১৯৮৩ পেয়া অধ্যাপক ইয়াজউদ্দিন আহম্মেদ ঢাকা বিশ্ববিদ্যালয়র সলিমুল্লাহ হলর প্রভোস্টগ আসিল। অধ্যাপক ইয়াজউদ্দিন আহম্মেদ মারি ১৯৬৮-৬৯ বারো মারি ১৯৭৬-৭৯-এরে মেয়াদ দিয়হানিত ঢাকা বিশ্ববিদ্যালয়র মৃত্তিকা বিজ্ঞান বিভাগর মাককগ ইসিল। গিরক মারি ১৯৮৯ ত্ত মারি ১৯৯১ অগুদে থাঙনায় থাঙনায় দিখুরুম ঢাকা বিশ্ববিদ্যালয়র জীব বিজ্ঞান অনুষদর ডিনগ লেপসিল। গিরক বিশ্ববিদ্যালয়র সিনেট, সিন্ডিকেট, একাডেমিক কাউন্সিল বারো বোর্ড অফ এডভান্স স্টাডিস র সদস্যগ ইসিল।

অতাবাদেউ অধ্যাপক ইয়াজউদ্দিন আহম্মেদ মারি ১৯৯১ত তত্ত্বাবধ্যায়ক সরকারর উপদেষ্টাগ আসিল। ঔপাগা গিরকে সংস্কৃতি মন্ত্রনালয়র দায়িত্ব লসিল। মারি ১৯৯১-৯৩ খেন্তামে গিরক পাবলিক সার্ভিস কমিশনর বারো মারি ১৯৯৫-৯৯ত বিশ্ববিদ্যালয় মঞ্জুরি কমিশনর চেয়ারম্যানগ আসিল। রাষ্ট্রমাপুর দায়িত্তহান নেনার আগে পেয়া গিরক স্টেট ইউনিভার্সিটির উপাচার্যের দায়িত্ত পালন করিসিল।

অধ্যাপক ইয়াজুদ্দিন আহমেদ জাতিসংঘর সাধারণ পরিষদর ৪৯তম সম্মেলনহাত বাংলাদেশ দলর সদস্যগ আসিল। ঔহাত গিরকে প্যালেস্টাইন শরনার্থী বারো বিশ্ব-বানিজ্য বারো উন্নয়ন বারাদে অতারাসিল।

গিরক নানন সামাজ সিজিলর কামর লগে তিল। অতার মা অন্যতম ইলতাই ফেডারেশন অফ ইউনিভার্সিটি টিচার্স এসোসিয়েশন। গিরক ঢাকা বিশ্ববিদ্যালয় অজা শিংলুপর সভামাপু বারো তিলপা অজারেল লালফামর বারাবারিগ আসিল।
## রাষ্ট্রমাপুর দায়িত্তহান লনা
ইয়াজউদ্দিন আহম্মেদ মারি ২০০২ত গনপ্রজাতন্ত্রী বাংলাদেশ সরকারর রাষ্ট্রমাপুগ হিসাবে ৱাশাক লসিল। গিরক মারি ২০০৬র ২৯ অক্টোবরে রাষ্ট্রমাপু দায়িত্তর হেলপা দায়িত্ত সাক্করে তত্ত্বাবধায়ক সরকারর মাকক উপদেষ্টাগর দায়িত্ত লুৱাসিল। মারি ২০০৭র ১২ জানুয়ারী গিরকে এ পদহান এরাদিল, অহার তাঙনাকার দিনে বাংলাদেশ ব্যাংকর আগেকার গভর্নরগ ড. ফখরুদ্দীন আহমদরে মাকক উপদেষ্টাগ করে বাসল।

## গবেষণা
এবাকা পেয়া অধ্যাপক ইয়াজউদ্দিন আহম্মেদর দেশে বারো বিদেশে হাব্বিয়ে প্রকাশনার সংখ্যা ১২৫ হান। গিরকে ধান সপার গজে নুনর প্রভাব বারো বাংলাদেশর উপকূলীয় লয়াত য়্যাম ফলের ধান লুইয়া গবেষণা করিসিল। গিরক সপার পুষ্টি উপাদান মাটিত জলা করিয়া থনা বারো অতা দরকার মত সপাহানরাং সালকরানির পদ্ধতির গজে সফল গবেষণা চালাসিল। এরে কাম এহানরকা তিলপারাজ্যত গিরকে য়্যাম জাকারা দিয়াসিল। অধ্যাপক ইয়াজউদ্দিন আহম্মেদ গিরক তার অজালুকি জীবনে বিশ্বর নানান বিশ্ববিদ্যালয় বুলিসিল প্রফেসারগ ইয়া দায়িত্ত লসিল। গিরক মারি ১৯৮৩ত তিলপারাজ্যর কর্ণেল বিশ্ববিদ্যালয়ত, মারি ১৯৮৪ত বার্লিনর জার্মান টেকনিক্যাল বিশ্ববিদ্যালয়ত বারো জার্মানির গ্যাটিঞ্জেন বিশ্ববিদ্যালয়ত গবেষনাত গিয়াসিল।

## পুরস্কার
গিরক ইব্রাহিম মেমোরিয়াল গোল্ড মেডেল (মারি ১৯৮৭-৮৮), শ্রীজ্ঞান অতীশ দিপঙ্কর গোল্ড মেডেল (মারি ১৯৯০), ক্রেস্ট (মারি ১৯৯১) বারো শিক্ষার কা একুশে পদক (মারি ১৯৯৫)ত পাসিল। গিরক আন্তর্জাতিক মৃত্তিকা বিজ্ঞানী শিংলুপ, ভারতীয় মৃত্তিকা বিজ্ঞানী শিংলুপ, বাংলাদেশ মৃত্তিকা বিজ্ঞান শিংলুপ বারো এশিয়াটিক সোসাইটির সদস্যগ।

## পৌ পাসিতা
* বাংলা উইকিপিডিয়াত্ত
* ইংরেজি উইকিপিডিয়াত্ত
* বাংলাদেশরর নানান পৌর চেত্ত

থাক:মারি ১৯৩১-এ উজ্জিসিতা
থাক:বাংলাদেশর রাষ্ট্রমাপু